KAPITULO 14
Rinugian ni Jesus ti Agaramid Kadagiti Adalan
KIMMUYOG KEN JESUS DAGITI UMUNA NGA ADALANNA
Kalpasan ti 40 nga aldaw a kaaddana idiay let-ang ken sakbay nga agsubli idiay Galilea, napan ni Jesus ken Juan a nangbautisar idi kenkuana. Bayat nga umas-asideg ni Jesus, intudo ni Juan ken impukkawna kadagiti adda sadiay: “Kitaenyo, ti Kordero ti Dios a mangikkat iti basol ti lubong! Isu ti tuktukoyek idi imbagak: ‘Ti lalaki nga adda iti likudak ket addan iti sanguanak, ta immun-una a naadda ngem siak.’” (Juan 1:29, 30) Nupay in-inauna ni Juan ngem ni Jesus, ammona a nagbiag idin ni Jesus idiay langit kas espiritu a persona.
Sumagmamano a lawas sakbayna, idi immay ni Jesus tapno agpabautisar, saan idi a sigurado ni Juan no ni Jesus ti agbalin a Mesias. “Saanko pay idi nga am-ammo,” kinuna ni Juan, “ngem mangbabautisarak iti danum tapno isu ket maipakaammo iti Israel.”—Juan 1:31.
Intultuloy ni Juan nga ibaga kadagiti dumdumngeg kenkuana ti napasamak idi binautisaranna ni Jesus. Kinunana: “Nakitak ti espiritu manipud langit a bumabbaba a kasla kalapati, ket nagtalinaed kenkuana. Saanko pay idi nga am-ammo, ngem kinuna Daydiay nangibaon kaniak a mangbautisar iti danum: ‘Ti makitam a bumabaan ken pagtalinaedan ti espiritu isu ti mangbautisar iti nasantuan nga espiritu.’ Nakitak dayta ken saksiak nga isu ti Anak ti Dios.”—Juan 1:32-34.
Iti sumaruno nga aldaw, kadua ni Juan ti dua nga adalanna idi immay manen ni Jesus. Kinuna ni Juan: “Kitaenyo, ti Kordero ti Dios!” (Juan 1:36) Gapu iti dayta, kimmuyog ken Jesus ti dua nga adalan ni Juan a Mammautisar. Andres ti nagan ti maysa. Mabalin a ni Juan met ti maysa. Isu ti nangirekord iti daytoy a pasamak. Agparang a kasinsin ni Jesus daytoy a Juan ta isu ket anak ni Salome. Mabalin a kabsat ni Maria ni Salome nga asawa ni Zebedeo.
Idi timmaliaw ni Jesus, nakitana da Andres ken Juan a sumursurot kenkuana. Dinamagna: “Ania ti masapulyo?”
Insaludsodda: “Rabbi, sadino ti pagnanaedam?”
Insungbat ni Jesus: “Umaykayo tapno makitayo.”—Juan 1:37-39.
Agarup alas kuatro idin iti malem, ket nakikadua ken Jesus da Andres ken Juan iti dayta a malem. Maragragsakan ni Andres isu a binirokna ti kabsatna nga agnagan Simon, a naawagan met Pedro, ket kinunana: “Nakitamin ti Mesias.” (Juan 1:41) Ni Andres inkuyogna ni Pedro ken Jesus. Ipakita dagiti sumaruno a pasamak a binirok met ni Juan ti kabsatna a ni Santiago ket inkuyogna ken Jesus. Ngem saan nga inraman ni Juan dayta nga impormasion iti salaysayna.
Kabigatanna, nasarakan ni Jesus ni Felipe a taga-Betsaida. Asideg dayta iti makin-amianan nga igid ti Baybay ti Galilea ken dayta ti siudad a dimmakkelan da Andres ken Pedro. Inawis ni Jesus ni Felipe: “Agbalinka a pasurotko.”—Juan 1:43.
Nakita met ni Felipe ni Natanael, a maawagan met Bartolome. Kinunana: “Nakitamin daydiay matuktukoy kadagiti insurat ni Moises, iti Linteg, ken kadagiti insurat dagiti Propeta, isu ni Jesus nga anak ni Jose a taga-Nazaret.” Nagduadua ni Natanael, ket kinunana: “Adda kadi asinoman a naimbag nga agtaud iti Nazaret?”
“Umayka tapno makitam,” imparegta ni Felipe kenkuana. Nakita ni Jesus a sumungsungad ni Natanael ket kinunana: “Kitaenyo, adtoy ti pudno nga Israelita nga awanan panangallilaw.”
Dinamag ni Natanael, ‘Apay nga am-ammonak?’
Simmungbat ni Jesus: “Sakbay nga inayabannaka ni Felipe, nakitaka iti sirok ti kayo a higos.”
Nasdaaw ni Natanael ket insungbatna: “Rabbi, sika ti Anak ti Dios, sika ti Ari ti Israel.”
“Mamatika kadi gapu ta imbagak a nakitaka iti sirok ti kayo a higos?” dinamag ni Jesus. “Makakitakanto pay kadagiti banag nga ad-adda a nakaskasdaaw ngem kadagitoy.” Kalpasanna, inkari ni Jesus: “Ipasiguradok kadakayo, makitayonto nga aglukat ti langit kasta met dagiti anghel ti Dios nga umuli ken umulog iti ayan ti Anak ti tao.”—Juan 1:45-51.
Kalpasan la unay dayta, pinanawan ni Jesus ken dagiti kabbaro nga adalanna ti Tanap ti Jordan sa napanda idiay Galilea.
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn